Fl-2014, il-Kummissjoni ħadet diversi passi biex tiżgura li r-riżorsi tal-UE jintefqu skont il-prinċipju tal-ġestjoni finanzjarja tajba u li l-interessi finanzjarji tal-UE jitħarsu kif inhu xieraq. Hija ħadet 193 deċiżjoni biex twaqqaf ħlasijiet (li jinvolvu aktar minn EUR 7,7 biljun) fl-oqsma tal-politika ta ' koeżjoni u tal-iżvilupp rurali. Minn dawn, 145 kienu għadhom pendenti sa tmiem l-2014 (li jinvolvu madwar EUR 4,8 biljun ta' ħlasijiet interrotti). Il-Kummissjoni għamlet ukoll sittax-il deċiżjoni ta’ sospensjoni ġdida.

Il-Kummissjoni għamlet korrezzjonijiet finanzjarji ta’ aktar minn EUR 2,2 biljun u ħarġet ordnijiet ta’ rkupru għal EUR 736 miljun.

Il-miżuri korrettivi li ttieħdu fl-2014 juru li l-interessi finanzjarji tal-Unjoni huma mħarsa sew. Il-baġits nazzjonali, madankollu, jistgħu jġorru r-riskju li ma jirkuprawx ammonti li jkunu diġà tħallsu b'mod mhux dovut lill-benefiċjarji iżda huma soġġetti għal korrezzjonijiet finanzjarji.

Miżuri meħuda mill-Istati Membri

Fl-aħħar tal-2014, l-Istati Membri kollha kienu ħatru l-AFCOS tagħhom. Koordinazzjoni strutturata bejn korpi ta’ kontra l-frodi u awtoritajiet nazzjonali wriet li hija l-aħjar prattika.

Matul l-2014, l-Istati Membri ħadu wkoll għadd kbir ta’ miżuri oħra kontra l-frodi, rigward l-akkwist pubbliku, il-kriminalità finanzjarja, il-kunflitti ta’ interess, il-korruzzjoni, id-definizzjoni tal-frodi u l-informaturi.

L-applikazzjoni mill-Istati Membri ta’ definizzjonijiet li jinsabu fid-dispożizzjonijiet dwar rappurtar tal-irregolaritajiet

Ir-rapport ta’ din is-sena jagħti ħarsa speċifika lejn l-applikazzjoni tal-Istati Membri tad-definizzjonijiet marbutin mar-rappurtar tal-irregolaritajiet (frodulenti u mhux frodulenti) u ż-żmien tar-rappurtar. Minkejja l-isforzi biex tiġi simplifikata l-applikazzjoni tar-regoli dwar ir-rappurtar ta’ irregolaritajiet fost l-Istati Membri, ġew identifikati differenzi. Abbażi tad-dispożizzjonijiet dwar ir-rappurtar ta’ irregolaritajiet għall-perjodu ta’ programmar il-ġdid, li qed jiġi adottat bħalissa, u l-informazzjoni miġbura u analizzata fil-qafas ta’ dan ir-rapport, il-Kummissjoni se tiggwida l-Istati Membri lejn approċċ armonizzat fl-interpretazzjoni ta’ dawn id-definizzjonijiet, u b’hekk titjieb il-komparabilità tad-dejta rrappurtata mill-Istati Membri.





1.INTRODUZZJONI

Kull sena, skont l-Artikolu 325(5) tat-Trattat dwar il-Funzjonament tal-Unjoni Ewropea (TFUE), il-Kummissjoni, b'kooperazzjoni mal-Istati Membri, tissottometti lill-Parlament Ewropew u lill-Kunsill rapport dwar il-miżuri meħuda biex jikkumbattu l-frodi u kull attività illegali oħra li jaffettwaw l-interessi finanzjarji tal-Unjoni.

L-UE u l-Istati Membri jaqsmu r-responsabbiltà għall-protezzjoni tal-interessi finanzjarji tal-UE u l-ġlieda kontra l-frodi. L-awtoritajiet nazzjonali jimmaniġġaw madwar 80 % tan-nefqa tal-UE u jiġbru r-Riżorsi Proprji Tradizzjonali (TOR). Il-Kummissjoni tissorvelja dawn iż-żewġ oqsma, tistabbilixxi l-istandards u tivverifika l-konformità. Huwa essenzjali li l-Kummissjoni u l-Istati Membri jaħdmu flimkien mill-qrib biex jiżguraw li l-interessi finanzjarji tal-UE huma effettivament protetti. Wieħed mill-għanijiet ewlenin ta' dan ir-rapport huwa li jivvaluta kemm din il-kooperazzjoni twettqet tajjeb fl-2014, u kif tista' tittejjeb.

Dan ir-rapport jiddeskrivi l-miżuri li ttieħdu fil-livell tal-UE fl-2014 u jipprovdi sommarju u evalwazzjoni tal-azzjonijiet li ttieħdu mill-Istati Membri biex jikkumbattu l-frodi. Analiżi tal-kisbiet ewlenin tal-entitajiet nazzjonali u Ewropej fl-identifikazzjoni u r-rappurtar ta’ frodi u irregolaritajiet li jirrigwardaw in-nefqa u d-dħul tal-UE hija inkluża. Ir-rapport, b’mod partikolari, jenfasizza kif id-dispożizzjonijiet għar-rappurtar ta’ irregolaritajiet huma applikati f’kull Stat Membru, peress li l-parti analitika ta' dan ir-rapport hija bbażata fuq l-informazzjoni li tasal minn tali rappurtar.

Ir-rapport huwa akkumpanjat minn sitt Dokumenti ta ' Ħidma tal-Persunal tal-Kummissjoni. Id-dokumenti jinkludu, fost l-oħrajn: "Implementation of Article 325 by Member States in 2014", "Recommendations to follow up the Commission report on protection of the EU’s financial interests — fight against fraud, 2013" u "Statistical analysis of irregularities", li fih tabelli li jiġbru fil-qosor ir-riżultati tal-azzjonijiet kontra l-frodi ta' kull Stat Membru.

2.IL-POLITIKI TA' KONTRA L-FRODI FIL-LIVELL TAL-UE

2.1.Inizjattivi tal-politika kontra l-frodi meħuda mill-Kummissjoni fl-2014

2.1.1.Proposta għal Direttiva dwar il-ġlieda kontra l-frodi li taffettwa l-interessi finanzjarji tal-Unjoni permezz tal-liġi kriminali

F'Lulju 2012, il-Kummissjoni ressqet proposta għal Direttiva dwar il-protezzjoni tal-interessi finanzjarji tal-UE permezz tal-liġi kriminali. L-għan tal-proposta huwa li jissaħħaħ il-qafas ġuridiku eżistenti billi jinħolqu regoli minimi komuni għad-definizzjoni ta’ reati li jaffettwaw l-interessi finanzjarji tal-Unjoni, kif ukoll is-sanzjonijiet u l-limitazzjonijiet ta’ żmien għal dawn il-każijiet. In-negozjati bejn il-Parlament Ewropew u l-Kunsill bdew fit-tieni nofs tal-2014, wara l-adozzjoni ta’ approċċ ġenerali mill-Kunsill fis-6 ta’ Ġunju 2013 u l-ewwel qari fil-Parlament Ewropew fis-16 ta’ April 2014.

2.1.2.Proposta għal Regolament tal-Kunsill dwar it-twaqqif ta' Uffiċċju tal-Prosekutur Pubbliku Ewropew